
O mișcare paralelă 


Ziarele străine anunță că Ştefan Radici, cunoscutul auiii croat, 
a părăsit în taină Zagrebul şi Sar fi refugiat la Londra. 

Antecedenţele acestei veşti sunt îndeajuns cunoscute. Se ştie că 
mişcarea separatistă din Croaţia a început repede după întemeierea 
statului iugoslav. Cele două popoare, puțin unite sufletește în trecutul 
lor, despărțite prin tradiţia lor istorică, neprimind în cursul vremii 
aceleași influențe culturale şi religioase, sau simţit totuși apropiațe 
prin legătura de limbă şi de rasă Și-au acceptat reciproc lozinca unei 
vieți politice comune pentru viitor.  Zâzania însă a început repede 
după unire. Între sârbii cuceritori, crescuţi într'o atmosferă de luptă 
şi libertate și croații atingi. de stigmatele obișnuite ale regimului 
austro- -maghiar, antagonismul s'a mărit din zi în 'zi. Ca în toate con- 
flictele vina pare a fi de amândouă părţile. -Spiritul centralist dela 
Belgrad, care ma menajat în măsura cuvenită necesităţile locale ale 
noilor provincii, are de sigur o bună parte din răspunderea situaţiei. 

in realitate însă înăsprirea relaţiilor a pornit dela Zagreb. Aici 
din primele momente s'a privit cu neîncredere Și cu dispreț spre 
Balcani, Lăsând la o parte aristocrația renegată, sufletește nedespărțită 
de tabăra dușmană, care a demonstrat dela început cu pasivitatea ei, 
însăși clasa burgheză dintre Sava și Drava a afișat o exagerată mân- 
drie "faţă de sârbii liberatori. S'a uitat grabnic că numai din sacri- 
ficiul grozav de sînge al armatelor lui Petru Karagheorghevici a răsărit 
desrobirea fără de care ar fi rămas şi mai departe tributarii Buda- 
pestei și nu sa ținut seamă că acești balcanici cu țărișoara lor de 
ieri au fost unicul punct de sprijin serios pentru slavii de sud din 
Europa centrală. Tot astfel s'au şters repede din memorie mizeriile 
stăpânitorilor de odinioară și — apăsarea lor brutală. In loc să se 
caute deci un drum de mijloc pentru a se ajunge cu-o oră mai curând 
la o stare de echilibru în scopul de-a netezi asperităţile și-a consolida 

țara în in erior, o seamă din conducătorii politici ai Croaților a lansat 
veleităţi separatiste, făcându-şi un program din înflamarea maselor. 

In această operă de agitaţie tulbure figura Ini Radici s'a ivit pe 
plenul întâi. Fără un obiectiv precis în politica lui, vorbind când 
de-o complectă independenţă a republicei croate, când de-o autonomie 
în alianță cu regatul sârb, leaderul dela Zagreb a isbutit să răsco- 
lească mulțimea și alegerile din urmă pentru Cameră i-au dat o sdro- 
bitoare majoritate pe toată întinderea provinciei. Rezultatul frecărilor 
continue s'a văzut. In vreme ce Croaţia a stăruit şi pe mai departe 
în izolare, mărind suspiciunea dela centru și ltpsindu-se de bene- 
ficiile unui regim de libertate, în capitala Sârbiei vechi spiritul răz- 
boinic e în resuscitare și nu ne-ar prinde mirarea” să se audă ca 
mâine de-un zîngănit de arme. Deocamdată fierberea sporește, fără a 
se putea întrevede o soluţie favorabilă. 

Plecarea lui Radici pare a înăspri şi mai mult lucrurile, fiindcă. 
indîrjitul tribun, după-ce în strigăte patetice a adus laude nemților 
şi-a vorbit de revoluție cu ajutorul Italiei, astăzi a trecut granița 
adăpostindu-se pe malurile Tamisei... 

In ori-ce caz frământarea din vecini prin acest ultim gest intră 
întrun nou și ciudat ipostaz. 


+ x 


Un proces paralel, mai slab ca răsunet, dar viu și pasionat, se 
petrece în Ceho-Slovacia. 

In noua republică, înfăptuită tot în temeiul principiului de rasă 
triumfător, elementul alcătuitor de stat și dominant a fost, cum se știe, 
dela început, poporul ceh. Prin conștiința națională puternică şi printr'o 
acțiune politică bine chibzuită, cehii, dohândindu-şi independenţa 
şi- au alipit pe slovacii desmembrați de subt coroana sfântului Ştefan. 
În viața proaspătă a statului însă, oricât ar fi fost o dualitate națională 
la baza lui, îndrumările în mod normal nu puteau porni decât dela 
Praga. Vechea Bohemie cu rivelul. ei intelectual ricicat şi cu forța 
economică covârşitoare nu putea fi pusă în aceiași cumpână cu bieţii 
slovaci storși în măduva lor de aparatul de desnaţionalizare al Ungariei 
de demult, analfabeți, cumplit de săraci și absolut orfani de-o clasă 
conducătoare. S'a pornit deci munca de nivelare şi închegare diri- 
guită din capitală, înlăturându-se pe rând rămăşiţele opresiunii de 
veacuri și făcând să iese la iveală la toate colțurile pecetea slavă 
mânuită cu vigoare de câtre oamenii conștienți ai cehilor. 

Reacţiunea împotriva tendințelor dela centru n'a întârziat nici 
aici. Printrun deplorabil paradox, în mijlocul slovacilor deveniți pro- 
verbiali pe urma blândei supuneri față de unguri, sau ridicat glasuri 
de protestare îndrăzneţe și inoportune. Cetăţenii celei mai umilite 
nații din fostul imperiu habsburgic s“au pomenit în atitudine de revoltă 
sufletească schi țând gesturi ireverențioase la adresa unor vechi patroni 
care i-au smuls din sclavie. Un curent anti-ceh destul de larg sa 
manifestat în regiunile slovace, înființându-se un partid politic sgo- 

motos şi dirz. Concepţia protestatorilor n'a putut scoate la suprafață 
o formulă limpede. . Părintele Hlinka, şeful mişcării autonomiste nu e 
de talia marilor îndrumători şi tovarășii lui deasemeni n'au isbutit 
încă să-şi lămurească dorinţele. Mişcarea însă, imprecisă și surdă, 
persistă spre bucuria dușmanilor sbiciuind instinctele unei țărânimi, 
care după exploatarea “metodică din partea ungurilor ar avea tot 
dreptul la linişte și viață ordonată. 

Cum vor evolua împrejurările se va vedea, deocamdata în par- 
lamentul ceho-slovac partidul lui Hlinka e într'o înverșunată opoziție 
și din rândurile lui nu demult a plecat un memoriu către străinătate, 
transmis prin legaţiunile marilor puteri, în care Praga era atacată cu 
patimă și violență, susținându-se în fața lumii că teza existenţii unei 
naţiuni ceho- slovace e cea mai îndrăzneață mistilicare a veacului 

r*a 

Fără să vrei, sbuciumul paralel din vecini desfăşurat pe teritorii 
care s'au înglobat în state independente din congiomeratul dublei 
monarhii distruse, îți pune în evidență și așează întro perspectivă 
nouă de apreciere tribulațiile regionaliştilor noştri din Ardeal pe care 
le-am aralizat îndeajuns în paginile acestei reviste. 

La noi consecințele, fireşte, sunt mai inofensive, pentrucă situația 

noastră e cu totul alta. România nouă nu s'a întemeiat în puterea ideii = 
de rasă ci a unităţii naţionale. Un singur popor, având toate criteriile 
unui organism unitar și-a echivalat granițele politice cu cele etnice. 
De-aceia masele noastre, povățuite de impulsul unor legături indiso- 
lubile și-au arătat la timpul său cu-o bucurie frenetică dorința de-a 
se uni și-au refuzat în mod consecvent cu tărie ori-ce sugestiune 
potrivnică. 
i Dar lăsând la o parte poporul nostru din Ardeal, de-al cărui 
suflet sănătos nu ne-am îndoit niciodată şi pătrunzând în psihologia 
celei o sută de înfrigurați bărbați care girează politica partidului zis 
național, făcând bilanţul svârcolirii lor de cinci ani, cumpânindu-le 
neputința adaptării și izolarea permanentă, nu vi se pare că şi cân- 
tecul lor e la fel cu cel dela Zagreb și cu liturgiile popii Hlinka? 
Nu vedeți aceleași anateme împotriva centrului, detestarea „regățeni- 
lor“ deodată cu celebrele amenințări cu Alba-lulia, demodate astăzi 
dar pline de ifos mai alaltăieri? 

Da, chestiunea e interesantă și merită să fie examinată în această 
lumină particulară. Și la Zagreb şi la Cașovia și la Cluj sa mişcat 
aceiași şurubărie sufletească, fiind efectele determinate în tot locul 
de circonstanţele locale. Spiritul secular austro-maghiar din răposatul 
imperiu, supraviețuind angrenajului stărimat, stăruind încă deasupra 
ruinelor s'a deslănţuit în tresăriri postume în cele trei puncte. S'au 
pus la contribuţie pretutindeni nenumăratele fire nevăzute care-au 
infășurat în rețeaua lor subconștientul claselor diriguitoare îmbibate 
de străinism și-a cerut cuvânt zestrea morală a prâbușitului, moş- 
tenită ca o totalitate de supușii lui de ieri. De-aċeia în mișcarea 

paralelă din cele trei țări se observă o „unitate de procedeuri și for- 
mule similare. Sunt convins că studiată în detaliu ne-ar reflecta până 
în amănunte dedesupturile aceleași mentalități și să mă ierte Dumne- 
zeu n'ag dori să fac păcate, dar am impresia că dacă sar întâmpla 
să se întâlnească la o masă albă sau verde: domnii Radici, Hlinka şi 
luliu Maniu, ilustra societate star înțelege mult mai bine şi rezoanele 
de suflet între dânșii ar fi cu mai multe şanse, decât bunăoară între 
Radici şi Pașici, Hlinka şi Beneș sau Maniu și Brătianu. 

boi Sar putea broda în adevăr numeroase considerații cercetând -se 
de aproape amintita mișcare paralelă cu toate laturile ei asemănătoare. 
In ori-ce caz cele trei state învingătoare vor mai avea încă de luptat 
pentru stabilirea definitivă a unui echilibru lăuntric, vor trebui încă 
să se bată cu morții. 

, Lupta de peste graniţele noastre va fi mai anevoioasă; aici acasă 
“însă e câștigată grație mulțimii care a respins cu scârbă agitațiile sub- 
versive. Nicu Filipescu zicea odinioară că n'ar da o căpățână de cioban 
dela Rucăr pe nu ştiu câte tidve dela Capşa, — gândindu-mă la în- 
țelesul adânc al vorbei lui, el primeşte o notă de actualitate, făcând 
comparaţia să treacă munţii şi înlocuind craniile goale dela Capşa cu 
cerebralitatea specifică de care a dat dovadă conducerea partidului 


național... 
, OCTAVIAN GOGA 

DINQUE... 


Voiam să fiu cu mine... 
: Ferestrele-s, închise... 
Şi stam uitat la masă plecat peste un vers, 
Mă chinuia cuvântul ce-mi tot cădea 'n abise 
Şi-l căutam cu trudă şi-l înălțam pe vise... 
Şi-mi tot fugea... un flutur gonind în univers... 


Şi fericit şi singur eram acum departe... 

Treceam albastrul zării senin şi 'ncrezător, 
Jmi sla nemârginirea deschisă ca o carte 
Şi m'atundai în lumea himerelor deşarte 

Ga să m'aşez la pîndă pe coama unui nor... 


Şi cum vedeam acolo cu inima pustie 

Tot așteptând cuvântul la care să mănchin, 
Uşor printre perdele coboară o solie 
Pe masa mea de lucru... o rază argintie 

Şi prinse să mă mustre cu graiul ei blajin.: 


„Gi lasă.-l].. De se duce, odată va să vină, 

Nu-li mai trudi, gândirea să-l prinzi din infinit] 
De unde-ți vine dorul, să suferi fără vină 
Şi să-ți aşezi durerea pe fruntea la senină 

Și să-ți petreci viața pustiu şi ostenit ?... 

Qidică-te şi vino de vezi... afară-i soare, 
Norocul înfloreşte pe raze -legănat... 
Gi vina de îrăeşte... e zi de sărbătoare: 
Şi-ți trec pe sub ferestre femei încântătoare 
Gu 'echii mari... albaştrii... aşa cum i-ai visat. ° 
Goboară-te din lumea ce pururea łe îngeală ].. 
= “Auzi-le cum râsul şi-l risipese în vânt... 
Ascultă-mă şi vino... şi eşi din îndoială 
Și râzi şi tu cu ele]... De ce cu fruntea pală 
Să laşi să zboare piața plângând pentru-un cuvânt” ? 


Şi raza 'ncet se stinse... O linişte blajină 
Se risipi pe masă ca umbra unui nor.. 
e sub fereşti viața tresaltă şi sanină ; 
Treceau, femei frumoase în haine de lumină 
Inviorând vâzduhul cu râsetele lor... 


Zaharia P ârsan 

Nu mergem la „Asociaţie“! 


in ziua de 28 August se va ţine la Timișoara adunarea generală 
a „Asociaţiunei“. A'tâuată, această zi 'era în Ardeal un prilej de ade- 
vărată sărbătoare. Coiţul nostru de țară, atât de sărac în manifestări 
culturale resimțea atunci, pentru câteva ceasuri, fiorii unei puternice 
solidarități sufleteşti, şi, în cadrul tradițional al acelor festivități aproape 
familiare, ne strângeam laolată în jurul venerabilului așezământ dela - 
Sibiu, ca într'o prețioasă reculegere de puteri proaspete. La Beiuş, la 
la Blaj, la Șimleu şi ori unde îşi dădeau întâlnire, an cu an, cetele 
noastre de intelectuali, viața naţională tresărea de un impuls mai viu, 
şi ecourile cuvintelor cari se rosteau atunci stăruiau multă vreme încă, 
întocmai ca o încurajare, prin umbra bietelor târguri ardelene. Era ca 
o pipăire permanentă a însuşirilor noastre de luptă. Acolo, în întruni- 
rile „Asociaţiunei“, cași în desbaterile congreselor bisericeşti, cași în 
consfătuirile modestelor asezăminte financiare de provincie, — căci pretu- 
tindeni strălucea unicul ţel al conservărei patrimoniului național, — ne 
număram oamenii, atâţi câţi erau, ne măsuram forţele, aşa cum se în- 
cordau. 

Se pare că acele vremuri au fost îngropate odată cu nenorocirea 
noastră, și că nu mai putem să mergem la „Asociaţie“ cu inima de 
altădată. Intrecerea dintre partidele noastre politice a reuşit să trivia- 
lizeze și acest capitol al bunelor tradiţii ardelene. Scandalagii au năvălit 
Şi în locașurile de cultură, cum au năpădit şi peste morminte, ` asur- 
zindu-ne cu zgomotul lor indecent. Agenţii electorali au preschimbat 
întrun vulgar bâlci de ambiţii deșarte arena manifestărilor dezintere- 
sate de altădată: Şefi politici fără scrupul au instalat pe nobilele aşe- 
zăminte, unde se adăpostise cumpătul și bunul simţ, o antipatică tram- 
bulină pentru ridicarea lor spre putere, 

Anul trecut, aceste respingătoare apucături, — de unde se vor fi 
împământenit atât de repede asemeni inovaţii? —-- le-am văzut deslăn- 
ţuindu-se la Sibiu. D. Iuliu Maniu a sosit acolo cu toate comitetele 
sale de zece, de douăzeci, de o sută, ca să împiedece cu orice preţ 

alegerea d-lui N. lorga ca președinte al „Asociaţiunei“. Niciodată, totuș, 
o candidatură nu fusese, cum să spunem? mai culturală decât aceasta. 
Marele nostru istoric era, în privința aceasta, fără cea mai slabă urmă 
de îndoială, o personalitate covârșitoare. Activitatea sa din trecut, pres- 
tigiul de care se bucura pe lângă toți cărturarii de dincoace de Car- 
paţi, puterea sa de muncă, și mai cu seamă, unitatea de simţire româ- 
nească pe care o reprezenta numele său, toate impuneau candidatura 
d-lui N. Iorga ca pe singura acceptabilă. De aceea, ideia a prins re-: 
pede rădăcini. Oamenii de bună credință înţeleseseră repede că noi, 

aceştia dela Țara Noastră, cari nu aveam cu d. N. lorga nicio legătură 

politică, ba dimpotrivă i-am fost totdeauna adersari, nu” puteam să 

amestecăm nicio fărâmitură de interes personal în desemnarea noului 
conducător al „Asociaţiei“. 

Dar priceperea îngustă şi meschină a șetului partidului naţional, 
cu a sa _constipată mediocritate intelectuală care ma rodit pentru cul- 
tura românească, în toată viaţa sa, nici cât poți să cuprinzi în două coloane 
de gazetă, — sa opus cu înverșunare. Nu se putea, chipurile! ca locul 
de președinte al „Asociaţiei“, să nu cadă tot în lotul aşa zisului partid 
naţional. Deci, d-lui N. lorga i sa opus suprafața cugetătoare a d-lui 
Vasile Goldiș, autorul celebrului manual de istorie în care Mihai Vi- 
teazul e înfățișat ca un tâlhar al sfântului pământ al Ungariei. Ce 
făcuse d. Vasile Goldiş pentru cultura românească, nu ştia să spună 
nimeni. Fostul profesor dela liceul din Braşov nu lăsase acolo, nici de 
cum, amintirea unui învierşunat luptător pentru cauza naţională. Fostul 
conducător al tipografiei „Concordia“ din Arad nu făcuse altceva la - 
ziarul Românul, decât să exploateze talentul și renumele altor fruntaşi 
ai scrisului românesc. Fostul secretar al Consistorului din Arad nu 
scrisese singur, niciodată, o pagină de care să-şi aducă cineva aminte. 
Astăzi d. Vasile Goldiș nu e nici măcar ce a fost. Contribuţia sa spirituală 
la sporirea comorilor noastre de gândire se reduce, cel mult, la iscăli- 
tura pe care o pune (când îşi ridică tantiemele) în registrele „Băncei 
româneşti“, 

Dar, d. Vasile Goldiş este vice-prezidentul partidului naţional, 
cu multe pretenţii, cu mârăitoare nemulțumiri, și interesele partidului 
cereau ca acestea să fie menajate, satisfăcute, oblojite. 

Ceeace a urmat, se ştie. De teâma unei înfrângeri, d. luliu Maniu 
a cerut amânarea alegerei. De ruşinea unui conflict nedemn, care şi 
începuse, asistența a acceptat acest compromis. 

Anul aceşta, scandalagii se zice că s'au pregătit mai bine. Agen- 
ţii electorali au lucrat pe capete, ca să asigure reuşita candidatului 
partidului național. Oamenii de casă ai comitetului de o sută, cei mai 
mulți neștiutori de carte, au fost înscriși cu ridicata, „membri pe viaţă“, 
plătind conform statutelor, odată pentru totdeauna, exorbitanta sumă 
de două. sute de lei. Secretarul general al „Asociației“ sburdă de bucu- 
rie, niciodată nu sau pomenit atâtea înscrieri în despărțămintele din 
provincie. Toată clientela electorală, tofi bătăuşii de întruniri, cu tofi 
verii şi nepoții lor, sunt gata să se pună în mişcare pentru popăşirea 
culturală a Ardealului, şi să-l apere de orice intruşi supărători, cari 

wau gândit nimic, mau scris nimic, mau muncit nimic, analtabeţii : 
“Nicolae lorga, Octavian Goga, Sextil Puşcariu... 
F “a * 

Poate să ne impute cineva, în asemenea. condițiuni, dacă nu vom 
fi la Timişoara în ziua de 28 August şi nu ne vom măsura acolo, în 
adunarea „Asociaţiei“ cu puterile electorale ale partidului naţional, or- 
ganizate pe căprării de dobreştii, severdanii şi popamanii respectivi ? 
Spectacolul nu ne surâde. Intreceri de soiul acesta, s’or potrivi în alte 
locuri. „Asociaţia“ nu dorește nici gazele asfixiante, nici tiribombele, : 
cu care au rămas înarmaţi, încă dela Cameră, distinşii, cerebralii no- 
ştri adversarii; şi e bine ca pestilenţiala duhoare și asurzitorul zgomot 
să rămână mereu departe. de preocupările ei. 

`. Dar, cu sistemele acestea, lumea de treabă va sfârși prin a tace 
un dureros gol în preajma unor aşezăminte cari, tocmai pentrucă nu 
şi-au terminat încă menirea, ar trebui să strângă laolaltă toate forţele 
noastre, fără motiv de vrajbă și fără amestecul turbulent al vânătorilor 
de situații. Introducând și la „Asociaţie“ conspirația micilor bisericuțe 
politice, partidul național nu reuşeşte decât să înstrăineze din jurul 
acesteia interesul cinstit pe care ar trebui să-l stârnească pretutindeni. 
E încă o grea vină pe care și-o ia -asupră-și: 

Noi nădăjduim totuș că, în cele din urmă, vechiul bun simț ar- 
Qelenesc va triumfa, şi lumea dela noi va înţelege că nimic nu se 
poate fructifica pe seama unui locaș de cultură, până când acolo vor 
avea cuvânt, nu acei cari au slujit culturei totdeauna, ci rândașii lā- 
trători ai celor mai josnice îndeletnici din așa zisa politică militantă 
a Ardealului. 

5 N£ 


sf. 

Ighenia | 


— Amintiri din “vremea răsboiului — + 


Ea singură purta în sat acest nume, dar nici nu avea pereche 
în tot satul. Voi cerca s'o descriu, măcar că ştiu, ce mare greutate 
iau asupra-mi. E mult mai ușor să descrii o femeie frumoasă decât 
una urâtă, — iar lghenia era cea mai urâtă fată ce-am văzut în viața mea. 

"Avea un cap mare Şi un obraz pururea galben, ca ceara, apoi 
un nas turtit și lat, și doi ochi de pisică. Uf, urât se, mai uita cu ei.. 
Buzele ei groase, drâmboaiele ej, erau pururea întredeschise, așa că 
i-se vedeau dinţii, ori colții, că erau colţi, nu dinți. Apoi un grumaz 
scurt și gros, și un trup subțire. 

Avea şi ceva frumos: un păr bogat şi lung, cum nu mai avea 
altă fată în sat. Pentru acel păr, multe fete i-ar fi dat în schimb o 
parte din frumsețea lor. 

Viaţa Ighinei are trei capitole scurte: s'a născut, a trăit şi a murit 

S'a născut spre marea durere a mamei sale. A fost un blestem 
asupra ei, de i-a dat Dumnezeu pe cea. mai urâtă fată din lume? Cine 
ştie ! O încălzea la sân și o legăna, dar o cuprindeau fiori, de câte-ori 
îi vedea obrazul. Necontenit. ruga pe Dumnezeu să o ia de pe capul ei. 

Dar Dumnezeu ma luat-o. Ighenia creștea și se întărea, iar când 
a început să umble și-a început şi calvarul vieții. Toată lumea o îm- 
pingea şi o lovea, cu treabă şi fără treabă: mamă-sa, sora ei mai mare 
şi copiii pe stradă. Când vedea vre-o femeie drăgostindu- şi băiatul, 
își acoperea fața cu palma și plângea. Numai ei nu i- a făcut Dumnezeu 
parte de dragostea de mamă.. 

Dar... o iubea tatăl-său. Era om cu stare. Din ceasul când sa 
născut [ghenia a perit însă ori-ce veselie pe fața lui. I durea inima 
când vedea pe nevastă-sa, cât de rău se poartă cu lghenia. Dacă a 
văzut, că nu-i nădejde să-şi schimbe nevastă-sa purtarea, mila ce o 
simţea la început față de nefericita lui copilă s'a prefăcut în adevărată 
„dragoste. Niciodată nu venea acasă cu mâna goală. li aducea dulce- 
furi şi jucării. “ . 

lubea și Ighenia pe tatăl-său la nebunie. Numai atunci se bu- 
cura și zâmbia, când îl vedea. Dai zâmbetul o făcea îngrozitor de urâtă 
Şi atunci mamă-sa o lua la Ocări, iar sora ei mai mare o îngâna. Tatăl 
ei o îmbrățişa și o săruta. Pe Ighenia- na sărutat-o nimeni, niciodată, 
mumai tată-său. 

Când a ajuns la vârsta de șapte ani, mamă-sa a trimis-o la şcoală. 
Dar nu de drâgul școlii, ci numai ca să mai scape de ea, să mo vadă. 


La şcoală a umblat numai două zile. Copiii işi băteau joc de 
ea, o prindeau de păr și o târau de-alungul băncilor, când nu era 
dascălul între ei. Sa dus acasă plângând, a prins pe tatal- -său de mână 
şi între sughițuri necontenite și-a vărsat tot amarul înaintea lui. Tatăl 
său a sărutat-o pe frunie şi n'a mai trimis-o la şcoală, Dar â învăţat-o 
el, să scrie şi să citească, în toată seara. lar când sa desprimăvărat, 
a -trimis-o cu. vacile la- pășune. 


. Acum Ighenia era la largul ei. . Vacile o iubeau, lor nu le păsa 
că lghenia era urâtă. Le ducea întotdeauna la pășunea cea mai bună. 
Nu se alătura la alți păstori, adevărat că nici war îi răbdat-o între ei. 
iși ducea furca și torcea toată ziua, ori cosea. Sora ei s'a măritat. dar 
ea n'a luat parte la nuntă. Ştia că e urâtă: la ce să mai inspăinanie 
pe oameni? . 

Când mergea la biserică, sta pitită langă ușă, iar r la împărtăşanie 
rămânea totdeauna cea din urmă. 


„A rămas singură fată mare la casă, și mamă-sa se mai împăcase 
oarecum cu ea. N’o mai ocăria, no bătea, dar nici nu-i arătă măcar 
un mic semn de dragoste. lghenia- lucra toată ziua, în casă Și la câmp, 
iar când mavea alt lucru, îşi lua cusătura la mână. Multe "temei din 
sat îi aduceau de cusut şi își făcuse o frumoasă sumă de bani. 


Cea mai tristă zi în viața ei a fost când au dus și pe bătrâni la 

oaste. A plâns atunci, ca nebună. Singurul om, care a iubit-o și pe 
„ea în lumea asta, sa dus la răsboi și cine știe: se va mai întoarce 
vre-odată? 

Sa întors după opt luni de zile, pe.un scurt concediu de două 
săptămâni. Au fost două Se PARANA de fericire, şi zilele treceau repede, 
una după alta. 

Mai era o zi până la plecare, Ighenia era mereu cu ochii în la- 
crimi și așa cu ochii în lacrimi făcuse trei pâni mari şi o mulțime de 
plăcinte, merinde pentru iubitul ei tată. Pe la Vecernie, tată-său ieşi 
să meargă la primar, să pună pecetra satului pe biletul de concediu. 
U însoți și Ighenia, până la poartă. Dar în stradă întâlniră pe primar, 
care tocmai venia la ei. Le spuse, că în sat Sa ivit vărsatul negru şi... 
până la alte porunci să rămână acasă. 

Să fi văzut atunci pe lghenia! Râdea sufletul într'însa, râdea cu 
ochii, cu buzele, cu toată ființa ei. Dar râsul o făcea înspăimântător de 
urâtă. Primarul o luă repede la picior, ca să n'o mai vadă. 


A fost râsul cei din urmă. In dimineaţa zilei următoare lghenia 
-nu s'a mai sculat din așternut. Se umpluse de vărsat negru. 
Aţi văzut bolnavi în vărsat negru? O, e ceva înfiorător și greţos. 

A îngrijit-o tată-său, ziua-noaptea era la patul ei, mereu cu ochii 
în lacrimi. 

Am văzut-o şi eu, când m'am dus să-i dau împărtășania și un- 
gerea cea din urmă. 0, cu ce ochi mă privea, sărmana! Se mira, aşa 
se vede, că mai poate fi om în lumea asta, afară de tată-său, care nu 
se scârbeşte de dânsa. 

In viaţa mea mam auzit glas mai dureros de feel, ca glasul 
Igheniei, când mi-a zis după ungere: 

— Binecuvântă, cinstite părinte, şi iartă-mă pe mine, păcătoasa! 

Apoi, căutând cu ochii pe tată-său: 

— Tată dragă, eu mor! Dar... nu te supăra! La ce să mai fiu 
sperietoarea oamenilor? Dumneata te duci, și cine știe,... mai vii? La 
ce să mai trăiesc? 

Așa s'a încheiat al treilea capitol în viața Igheniei. L-am încheiat 
eu, la marginea de către răsărit a satului, cu câți-va bulgări de pământ 
şi cu un dureros, cu un jalnic: „Vecinica ei pomenire“. 


„SEPTIMIU POPA 

Bursele școlare 


In jumătatea lunei August, paginele. ziarelor noastre din Ardeal 
se ilustrau altădată cu publicarea de. burse, așa zisele: stipendii, indi-' 
când numele fondatorului și al fundaţiunii, mărimea bursei, cariera 
pentru care se dădea şi condiţiunile cari se cereau candidaţilor. În 
fiecare an citeam numele generoșilor donatori cari și-au lăsat avuţiile 
lor oferindu-şi obolul pentru creșterea generațiilor viitoare, nevoite să 
râvnească la sprijinul celor bogați. Şi dacă admiram bursele din fun- 
daţiunea Şuluțană, sau din fudaţiunea Gojdu, de câte 400 florini anual, 
„destinate tinerilor, cari vor studia dreptul, medicina sau technica“, nu 
mai puţin ne erau prețioase bursele de 40, 60, 100 florini pentru băeţii . 
noștri din gimnazii sau cei dela şcolile normale. 

Privind astăzi, la numărul frumos al intelectualilor ardeleni, cari 
au fost capabili să-şi câștige locul pe care-l ocupă, şi să facă faţă tu- 
turor nevoilor nouei vieți de stat, puţini vom găsi, cari să nu fi avut 
vre-o modestă bursă, de care au beneficiat în cursul anilor de studii 
universitare. 

Şi dacă bursele noastre au fost întotdeauna ajutoare binevenite, 
pe cari darnici şi înțelegători bărbaţi le-au făcut pentru copiii săraci, 
roadele pe cari le-au dat aceste ajutoare, au fost un îndemrm sacru 
pentru cei avuţi ca să le sporiască şi şistemizeze. 

Poporul acesta de țărani, s'a văzut deodată înzestrat .cu o gardă 
de intelectuali, eşită din mijlocul lui şi gata a face față tuturor pri- 
mejdiilor, cari îl “amenințau. i 

Faza aceasta din evoluția trecutului nostru ma putut să rămână 
fără un răsunet în opinia publică. Râvna de a ne înarma pentru 
toate eventualitățile a îndemnat o serie de oameni de inimă să vie cu 
noi fundaţiuni în ajutorul ostaşilor tineri, cari băteau la porţile şcoli- 
lor şi cereau intrare. ; 

Așa s'a făcut dintro modesta acțiune de ajutorare a tineretului 
şcolar un adevărat cult care să îndemne pe cei bogați, să-şi ofere 
economile lor pentru creșterea unei generaţii, care să fie cu adevărat 
nădejdea zilei de mâine. 


x * 
x 


Ce însemnătate mai pot avea însă aceste burse, pentru zilele 
noastre? Când citeşti seria nesfârşită de „stipendii vacante“, publicată 
de consistoare, variind între 60—800 lei anual, vei aprecia bunele 
intenții, vei preamări pe fondatori, dar îți vei căuta alte mijloace de 
trai, dacă vrei să înveţi Carte. 

lar aceste ţi-le dă astăzi statul Indiscutabil, că statul român îm- 
parte: mari ajutoare pentru creşterea tineretului. Bursele nenumărate, 
câte se dau la toate şcolile secundare, întreținerea miilor de elevi în 
școlile normale și profesionale, căminurile Și "bursele studenților uni- 
versitari și ajutorarea celor cari studiază în streinătate sunt gesturi, 
pe cari noi.cei de dincoace de Carpaţi nu le-am cunoscut niciodată. 
O comparaţie pe acest teren între statul român și fostul stat unguresc 
nu este admisibilă, dat diind că statul unguresc 'de abia cunoștea sis- 
temul acesta de ajutorare al tineretului şcolar. 

O concepție de a sprijini pătura de jos, ca să pătrundă cu aju- 
torul şcolii în sferele mai înalte nici nu putea intra în socotelile po- 
liticei unui stat feudal şi aristocratic, cum era statul unguresc. 

Pentru noi românii politica culturală a statului unguresc a avut 
şi o parte bună. Generaţiile noastre de şcolari au fost astfel re- 
duse exclusiv la puterile proprii sau la ajutoarele fundaţiunilor ro- 
mâneşti punându-se la adăpostul ori cărei ispite, ce ar fi venit de pe ` 
urma unor burse din partea statul. 

Bursele ce se acordă astăzi elevilor dela diferitele şcoli sunt 
însă insuficiente. Adevărat, că bursa nu a fost niciodată suficientă, dar 
disproporția ce există astăzi între burse și alte nevoi, câte le întâmpină 
părinţii cu băeţii de școală, nu a fost niciodată așă de isbitoare, cum 
este astăzi. Căci ce însemnătate mai poate avea o bursă de 1000-1500 
lei, pe care statul o acordă elevilor de liceu, de școală normală sau 
profesională? Şi care internat mai poate întreține un elev pentru 5 lei 
pe zi? Dacă în anul expirat, nu Sa găsit internat, care să ceară pentru 
întreţinerea unui elev, mai puțin de 3000 lei, în anul acesta elevii vor plăti 
cu siguranță 5000 lei, rămânând, ca peste areastă sumă şi mai su- 
porte taxełe şcolare, cărțile, rechizitele de școală, îmbrăcămintea cari 
toate laolaltă ating cifra de zece mii lei pentru un băiat de şcoală. 

Cum să plătească suma aceasta țăranul, învățătorul, preotui, fun- 
cționarul, care nici nu are atâta salariu, ca să-şi poată ţinea un copil 
la şcoală. Şi cum acești mici slujbași au de regulă câte doi-trei copii 
“la școală (un preot îmi spunea, că are şapte) cum o să se sbată 
omul prin lumea aceasta, ca să iasă la liman? 

Situaţia aceasta insuportabilă va constrânge statul, ca să-și re- 
înoiască politica de ajutoare a tineretului școlar, căutând noi modalităţi, 

cari să facă din bursă un ajutor efectiv, Intreținerea integrală — ba- 
rem locuința și hrana — a elementelor lipsite de mijloace și avizate 
la ajutorul 'statului, va fi poate unicul mijloc de a salva situaţia. Din 
această contribuție nu se vor putea exclude elevii școlilor normale, 
dată fiind lipsa de învățătorie pretutindeni. Nu vor putea fi excluşi 
` elevii şcolilor profesionale, având aceste școli o mare importanță na- 
țională. Şi nu vor putea fi excluşi studenții universitari — în special 
cei dela litere, medicină Și Ş științele pozitive, — cari de asemeni sunt avi- 
zaţi aproape exclusiv la burse. 
* 4 se 

Dar bursa mai are un caracter, acela pe care lau întrezărit și pro- 
fesat pioșii noştri fondatori din Transilvania. Este mijlocul cel mai în- 
seninat de închegare națională, de educație civică, de patriotism. Dacă 
noi cei de dincoace ne-am putut strânge. rândurile î în cursul unui secol 
şi am putut ține vie conștiința noastră de popor cu ajutorul și prin 
concursul efectiv al atâtor bărbaţi iluștri, în mare parte foști bursieri, 
ce perspective se deschid atunci pentru acest stat, în care se puri 
„acuma toate nădejdile noastre de viitor şi mărire? 

Și dacă statul își are problemele sale de rezolvat în toate colțu- 
rile țării, nu mai puțin este adevărat, că problemele mari, vitale 
pentru viitorul său, sunt cele din proviiciile, cari până eri făceau parte 
din alte state. l 

De aceea mă miră, că o fostă celebritate de la resortul cultelor 
depe vremea Consiliulul -dirigent d. O. Ghibu poate să reproducă 
cifrele, inexacte de altminteri, de mai jos: 


Li 


Vechiul Regat: . . . . . 441,400 lei 
Bucovina: , . . . . . . 312000 , 
Basarabia: . . . . . . . 568,000 , 
Transilvania:. . . . . .4,561,000 , 


Şi să adauge: 

„Deci pentru Transilvania se dă de 3'/, ori mai mult decât pentru 
toate celelalte provincii la un loc, ceace dacă este bine pentru Tran- 
silvania, este o nedreptate pentru celelalte provincii şi o rea politică 
culturală.“ _ 

Dacă pentru Transilvania sau prevăzut în buget, la titlul bur- 
selor, sume atât de considerabile, înseamnă că zestrea cu care această 
provincie a contribuit la patrimoniul comun reclamă de fapt acest 
ajutor. Afară de aceasta, pentru Transilvania şi celelalte provincii unite 
se vor mai cere încă mult timp aceste ajutoare, căci singura noastră 
nădejde pentru o producție remarcabilă de intelectuali și profesionişti: 
români rezidă în aceste burse. 

Situaţia vechiului Regat este alta. Las, că cifrele de mai sus sunt 
departe de a fi exacte, dar societatea de acolo nu se 'razimă în tota- 
litatea ei exclusiv pe burse. Acolo elementul românesc este stăpân pe 

întreaga viață economică a țării și nu are în întregime acea nevoe de 
a întinde mâna după ajutorul statului, pe care o are elementul româ- 
nesc din Ardeal. 

In fața problemelor, cari se ridică zilnic în Transilvania e mare 
nevoie de o clasă de intelectuali și profesioniști de aici cari să 
fie capabili a-şi da tributul lor la deslegarea acelora. „Căci tot ce se 
face pe loc, să se facă de către puterile locale“ a zis Cogălniceanu. Această 
clasă de oameni nu se va putea creea fără sprijin din partea statului, căci 
românii din Ardeal nu sunt nici latifundiari, nici rentieri, iar industria, 
comerțul şi orașele sunt în mâinile altora. Dacă în acest punct suntem 
tot la început, “ce] puțin pe terenul cultural să ne menţinem locul, 
faţă de streinismul îngâmfat, care se plimbă nesupărat pe la școlile 
din Europa — fără să aibă nevoie de ajutorul statului. 

Procesul este deschis între elementul românesc și cel neromânesc 
pentru o preporideranță reală, iar acest proces trebue să ne gaseasca 
barem pe terenul cultural pregătiți şi bineînarmați. 

Vom vedea dacă guvernul va aprecia importanța aceasta iajională 
a elementului românesc în Transilvania și va continua şi după uni- 
ficarea bugetului a-l -sprijini, sau ascultând de şoaptele veninoase ale 
d-lui Ghibu, va tăia din buget şi ajutoarele pe cari noi cu multă greu- 


tate le-am înscris acolo. 
OCTA VIAN PRIE 

Alți infami „regățeni“ : țărăniștii... 


Gazetele „independente“ din Capitală, ale căror coloane sunt de: 
obicei atât de primitoare pentru toate intrigile și pentru toate fantaziile | 
cafenelei. noastre politice, mau suflat nici un cuvânt despre recenta 
campanie începută în Ardeal, împotriva partidului național, de către 
fruntașii partidului țărănesc.: Proza cotidiană a hazliilor reporteri, atât 
de volubili când e vorba să ticluiască vre-o nouă minciună de vacanţă, 
prezintă de data aceasta o regretabilă lacună profesională. O vom 
complecta-o, după cât ne va sta în putinţă. 

Partidul țărănesc a convocat zilele trecute câteva întruniri în ju- 
dețul Bistrița-Năsăud. Desfăcut dintro lungă tovărășie care după cum 
se ştie îi închidea drumurile, de dincoace de Predeal, acest partid îşi 
arată astăzi (după cinci ani dela accidentala sa naștere în vechiul Re- 
gat) dorința de a-și întinde organizația şi pe cestălalt tărâm, rezer- 
vat până acum printr'o înțelegere expresă, partidului național. Propa- 
ganda întreprinsă întâmpină, firește, dificultăți. In eâte-va locuri, pe 
valea Bârgăului, oratorii clubului dela „Astoria“ au avut de suportat 
chiar şi unele manifestații ostile. puse la cale de foștii lor amici. Nu 
de geaba anunţase Patria, că relațiunile dintre cele două grupări vor 
rămânea cordiale, chiar după dureroasa încercare nereușită de fuziune!... 

D. dr. N. Lupu a reușit totuş să vorbească, la Borgo-Prund, despre 
motivele cari au împiedecat această fuziune; iar d. Gh. Bogdan-Duică 
a avut prilejul, la Bistrița, să ridice în fața partidului naţional câteva 
constatări critice, foarte neplăcute. 

Cuvântarea dlui dr. N. Lupu am citit-o deunăzi în Aurora, adică 
în oficiosul partidului țărănesc. Fostul ministru de Interne din gu- 
vernul dlui Al. Vaida sa lăsat purtat întru câtva şi de impulsivul său 
temperament; nu e mai puțin adevărat însă, că declaraţiile sale co- 
răspund unei convingeri, care e unanimă astăzi în partidul țărănesc. 
D. dr. N. Lupu a declarat, fără nici un menajament, că partizanii săi 
nu vor mai trata nici-odată o înţelegere cu partidul național, - la con- 

ducerea căruia se găsesc reacţionari ca d. Mihail Cantacuzino, exploa- 
tatori ai țărănimei ca d. Șt. Cicio-Popp și întreținuţi ai „Reșiţei“ ca 
d. Valer Branisce. 

La rândul său, d. Gh. Bogdan-Duică a răscolit unele pagini ale 
trecutului, făcând să iasă la iveală, nemiloase, deosebirile dintre par- 
tidul național de acum și cel de altădată. intemeiându-se pe dovezi 
istorice, şeful restrânsului grup al țărăniștilor ardeleni (sacrificat până 
acum de “dragul „comitetului de-o sută“) nu sa dat în lături de a 
a spune multe adevăruri crude pe cari, se înțelge, ziarele d-lui Iuliu 
Maniu s'au ferit să le înregistreze. D. Bogdan-Duică a început prin a 
mărturisi, pe față, că „vechiul respect pentru partidul. naţional s'a cam 
dus“; a arătat că trecutul pe care partidul național îl revendică e 
mult mai puțin glorios decât se crede, deoarece „nu numai cu nu 
poate fi, vorba de o acţiune politică hotărîtă înainte de 1881, dar şi 
după această dată, ieșirea din pasivitate era o iluzie care nu a contat 
politicește“; a întierat, înstârșit, pe conducătorii de azi ai partidului așa 
numit naţional, cari caută să stabilească o confuzie pentru a scăpa 
de o ruină sigură, şi a adăugat textual, mai târziu, aceste cuvinte 
drepte: „Neînsemnătatea politică şi intelectuală a celor mulți din suta 
de șefi este patentă, și confuzia lor de mici idei şi de mari ambiţii 
are ca urmare acea întortochiare de sentimente care i-au dus: când 
spre liberali, când spre averescani, când spre ţărănişti. Și deci sunt, 
în politica țării, ca o roză a vânturilor“. 

Nu. se pot numi acestea constatări și aprecieri noui asupra par- 
tidului național; dar, merită să fie înregistrat faptul acesta, că gruparea 
dlor Iuliu Maniu şi Al. Vaida, strânsă tot mai de aproape în chingile: 
unei înăbușitoare singurătăţi a reuşit să mai numere încă un adver- 
sar învierşunat pe lângă cei pe cari și i-a câștigat până” acum. Este: 
frontul unic, al tuturor partidelor din această ţară, despre care am 
mai pomenit aici; este involuntara potrivire de atitudine din partea 
tuturor celor cu cari partidul naţional sa târguit, și cari se ridică 
acum împotriva tendinței acestuia de a ţine Ardealul izolat, aşezând 
de-alungul graniţelor sfărâmate, zăgazurile stupide ale regionalismului. 
Foștii antreprenori ai Consiliului dirigent voiseră să monopolizeze, pe 
seama lor și a urmașilor lor, întreaga organizare a puterei publice din 
Ardeal, căutând numai trecătoarele legături de colaborare cu partidele 
din vechiul Regat, cari i-ar fi asigurat o permanentă locaţiune la gu- 
vern. În acest fericit joc al norocului, — urma să se schimbe numai 
dansatorul . 

Dar planul na reușit. A învins principiul unităței naţionale și în 
structura partidelor noastre politice. Inceputul l'a făcut partidul popo- 
rului, cel dintâi organism politic unitar din România întregită, și sin- 
gurul care a luat ființă deodată pe toată întinderea țării, ca o conse- 
cință a unirei. A urmat apoi „descălecarea“ liberalilor în Ardeal. Acum, 
sosesc, ameninţători și țărăniștii; țin adunări, scot gazetă, rostesc di- 
scursuri şi recrutează partizani. Vrăjmaşii partidului naţional se ivesc 
astfel pe toate cărările. Căci, până şi dl N. lorga, marele protector de 
altă dată, nu găseşte decât cuvânte de osândă pentru o politică de 

echilibristică năfângă, pe care nici n'o mai poate înțelege, nici n'o mai 
p-ate patronă. Cercul se micșorează tot mai mult în jurul partidului 
care a rămas acum numai cu sprijinul dezinteresat al fraților Honig- 
man, cu sucursalele dlui C. Xeni din București și cu speranța (cam 
slabă !) a unor noui tratative viitoare: fie la dreapta, fie la stânga. 

Cum se apără însă partidul naţional, de numeroasele sale ani- 
mozităţi politice prezente? 

Fruntașii partidului țărănesc au putut s'o constate în cursul ulti- 
mului lor turneu; ei au avut prilejul să culeagă fructele amare ale 
campaniei împotriva „grecilor“ şi „ţiganilor“ vechiului Regat, campanie 
ai cărei complici au fost, vřeme de patru ani de zile, dela 1919 și 
până în clipa de față. Reflexiile pe cari le face astăzi d. Bogdan- Duică, 
nu sunt decât un ecou al celor scrise deatâtea ori în paginile acestei 
“reviste: „Aici, în Ardealul care nu există ca Ardea!, ci ca un scump 
fragment din ţară, aici toți avem drepturi; partidele din țară toate, au; 

şi — țărăniştii, nu ca o simplă pecete de iipit pe un permis național“. 

Dar, toată lumea știe, că așa a fost până acum: conducătorii par- 
tidului țărănesc au: încurajat tot timpul și prin toate miiloacele această 
concepție de bârlog care-i supără acum atât de mult. 

Nădăjduind întro contopire, care nu s'a întâmplat, și nu putea 
să se întâmple, d-nii dr. N. Lupu şi lon Mihalache au făcut, de-atâtea 
ori, apologia regionalismului, nu numai scuzându-l, ci justificându-l, și 
adăugând totdeauna politicoasa concluzie, că partidul național nu tre- 
buie „conturbat“ în Ardealul aqesta,.pe care unchiul Coroianu, vărul 
Erdélyi şi nepoțelul Boilă, îl au moștenire cu pergament în regulă dela 
Horia, Cloşca și Crișan, cinstiți lor strămoși... Astăzi, bineînţeles, pe 
valea Bârgăului ca și la Reșița, la Bistriţa ca și la Timişoara, d-nii 
dr. N. Lupu și lon Mihalache” sunt primiți cu șuierături puse la cale. 
„Au devenit și ei, la rândul lor, „infami regățeni“. Cruda ironie a sorții 
are obiceiul să aranjeze în scenă asemenea 'tăzbunări postume... 

Fruntașii fărănişti vor fi meditând cu durere asupra ei. Foloasele 
regretelor nu s'au văzut niciodată cu ochiul liber; dar publicul nostru 
chibzuit din Ardeal tot va putea să tragă o încheere din acest veninos 
sfârşit al unei dulci tovărășii trecute, şi va pricepe că orice alianță 
politică sprijinită numai pe “interese de oportunitate, e destinată unei 
prăbuşiri sigure. 

Neplăcuta întâmplare a “partidului țărănist e o pildă vie, subt 
ochii noştri. i 

i ALEXANDRU HODOŞ 


1091 
© BCUCluj 





Propaganda maghiară 


— Un atentat împotriva relaţiilor dintre România și Polonia — 


Am vorbit întrun alt articol despre eforturile pe cari le fac un- 
gurii pentru a înfăptui o apropiere cu Polonia. Sau invocat tradiții 
comune: religia, cultura, similitudinea situației din trecut și o actuală 
comunitate de interese. Sa căutat a se câștiga, pentru această propa- 
gandă, scriitori de seamă, industriași și comercianți, precum și tineretul 
universitar. Ceeace se urmăreşte în această apropiere nu este numai o 
strângere a relațiunilor dintre “cele două țări, ci se tinde a se crea în 
Polonia un curent protivnic „duşmanilor“ actuali ai Ungariei, făcân- 
du-se să se acrediteze credinţa, că, chiar în politica externă, Polonia are 
tot interesul a fi alături de prietinia sinceră a acesteia, de care nu o 
desparte nici un interes. Propaganda este dusă cu destulă abilitate. 
In diverse rânduri au apărut în ziarele şi revistele polone articole lungi 
asupra diverselor aspecte ale vieţei ungare, fie asupra problemelor eco- 
nomice și financiare, fie asupra literaturei, artei şi diverselor chestiuni 
de ordin cultural, asupra chestiunilor religioase şi revendicărilor mino- 
rităților din fostele provincii ungare, apoi studii asupra istoriei ungare, . 
asupra tradiţiilor, tendințelor și idealurilor maghiare.  Leit-motivul din 
toate aceste scrieri este că Ungaria, victima fatalității, a căzut pradă, 
ca pe vremuri Polonia, rapacităţii vecinilor săi, inferiori culturaliceşte, di- 
strugându-se astfel elementul de ordine cel mai: puternic care ar fi 
fost în stare să menţină echilibrul în această parte a Europei. O Un- 
garie puternică ar fi fost aliatul natural şi garantul cel. mai cu autori- 
tate, menit să facă să se respecte realizările din ultima vreme din Po- 
lonia. In sfârşit se caută a se înrădăcina credința că starea de lucruri 
actuală nu poate fi considerat decât ca un provizorat. Cu multă per- 
severanță se urmează această tactică, care nu este specific adoptată 
numai pentru Polonia, ci pentru toate țările unde s'a întreprins cam- 
pania de defăimare a tot ce nu este unguresc. 

In toată această campanie organizațiile ungare nu sunt stingherite 
de scrupule și principiile de elementară moralitate sau de probitate sunt 
cu totul înlăturate. In schimb nu se cruță nici un sacrificiu bănesc 

pentru a se recruta aderenţi printre scriitori sau jurnalişti, care trebue 
să improvizeze articolele sau studiile lor după tipicul impus dela Bu- 
dapesta. Reaua credință şi cea mai grosolană calomnie sunt armele 
curente -de luptă. Se nesocotesc date şi fapte precise și se afirmă cele 
mai sfruntate neadevăruri, prin această 'exasperată propagandă care tinde . 
a face să se acrediteze ca adevărată o formidabilă mistificare. Cei cari 
au îmbrățişat de bună credință cauza maghiară sunt induși în eroare 
Chiar când vin la faţa locului pentru a studia starea de lucruri de aci. 
Astfel se explică rezultatul diverselor anchete întreprinse de comitetele 
americane și neutre. Chiar când acestea au făcut descinderi în fostele 
provincii ungare, informațiunile le-au fost date de către notabilii un- 
guri din partea locului, cari primesc: instrucții dela comitetele de pro- 
pagandă din Budavesta. 

Acest sistem a fost întrebuințat față de toți streinii cari au vizitat 
acele provincii, chiar când aceşti streini nu veniseră cu scopul de a 
întreprinde o anchetă. Astfel mi sa întâmplat să aud pe soţia. unui 
distins personagiu francez, care îrecventase mult societatea ungară 
din Transilvania, arătându-se foarte surprinsă că românii consideră Tran- 
silvania ca provincie românească deoarece dânsa a „constatat“ că, atât la fară 
cât și în orașe populaţia este compact ungurească şi numai arare se 
întâlnesc români. Este lesne de înțeles felul în care acea doamnă fă- 
cuse „constatările“ sale, condusă pretutindeni de unguri, cari arată 
streinilor numai ceeace convine scopurilor maghiarilor. ,Streinii sunt 
atraşi în Ungaria prin larga ospitalitate și somptuvasele recepții ale 
oficialități și particularilor de pretutindeni, cari nu se dau înapoi față | 
de orice sacrificii materiale. 


x 


In Polonia sa reînceput campania de propagandă, încă şi mai ac- 
tivă ca până acum. Zilele acestea sub titlul „Valoarea alianței valahe 
și Ungaria“, ziarul Magyarság (legitimist), publică un articol de fond, 
trimis din Varşovia, cu următoarea introducere din partea redacţiei: 
„Studnicki, cunoscutul publicist polon, întrun număr recent al ziarului 
Slovo a scris un articol asupra raporturilor polono-valahe. Acest ar- 
„_ticol a predus o penibilă inpresie în Valahia, deoarece rare ori un 

aliat a spus” lucruri mai crude şi mai sincere ca eminentul scriitor 
asupra Valahiei. Deoarece chestia ungară este de aproape studiată în 
acest articol, este interesant ca opinia publică maghiară să-și dea seama 
de felul cum o judecă publicistul polon. 

lată câteva pasagii din articolul lui Studnicki, așa cum a fost 
tradus în ungurește: 

„România aparţie aşa zisei Mici Inţelegeri. Raporturile noaste față 
de România nu sunt identice cu cele față de această Mică Inţelegere, 
care este o alianță dictată de interesele comune ale statelor în folosul 
cărora -s'a făcut desmembrarea Ungariei., Izvorul acestei solidarități 
între statele amintite, e întocmai ca aceea care a durat atâta vreme între: 
cele trei puteri, Austria, Prusia și Rusia, după împărţirea Poloniei. Po- 
Jonia este indirect prejudiciată prin îmbucătățirea Ungariei, deoarece 

“nemai având frontieră comună cu această țară, relaţiile comerciale sunt 
stânjenite între cele două ţări, intercalându- -se între ele teritorii cehe. 
Ori, Cehoslovacia caută să zădărnicească apropierea dintre Polonia şi 
Ungaria ciuntită. Neavând frontieră comună cu Ungaria nu am putut 
beneficia de ajutorul oferit de unguri împotriva invaziunei bolșevice din 
1920, Cehoslovacia neîngăduind a se face transportul de muniţiuni ce 
ne era destinat nouă“. 

„Pe când însă Cehoslovacia ne este cel mai mare duşman prin 
faptul că se străduește a avea frontieră comună cu Rusia (ceea ce 
înseamnă iarăși ciuntirea Poloniei), România nu are interese protivnice 
nouă. Pentru noi nu constitue o chestiune vitală ca Transilvania să fie 
realipită Ungariei, un mai mare interes avem ca Ungaria să-și reca- 
pete frontiera istorică la nord. Socotim că este necesar ca Basarabia 
să aparțină și în viitor României, deoarece diminuția materială și nu- 
merică a Rusiei slăbeşte primejdia rusească“ 

„Mica Inţelegere” apără România numai față de Ungaria, nu şi 
„de Rusia“. 
| „Legătura de cale ferată “între Polonia şi România este făcută 
printr- o singură linie, ceea ce îngreunează cooperarea armatelor celor 
două “ţări, deoarece va fi.întotdeauna primejdie ca legătura aceasta să 
fie tăiată. Apărarea României, atacată din trei părţi este o sarcină ireali- 
zabilă pentru Polonia. Ce este de făcut? Să se retrocedeze Basarabia? 
Această renunțare nu ar servi la nimic, ea nu ar salva România. Pre- 
cum Rusia a luat în trecut Basarabia, poate să tindă în viitor să pună 
mâna pe Moldova. Rusia vrea să cucerească Constantinopulul, deci 
sau va face ca România să depindă de ea, sau va rupe câte o bucată 
din această ţară, de câte ori i se va prezinta ocazia“. 

„Azi este imposibilă o apropiere între Ungaria, care a ştiut să 
înăbușe la ea acasă bolșevismul, și între Rusia. Revenind însă Rusia 
la principiu monarhic va da bucuros ajutor Ungariei să întărească 
acest principiu, de unde o apropiere care nu poate fi de cât fatală 
României“, 

„România a jucat în istorie un rol antirusesc. Prin ocuparea. Ar- 
dealului și-a renegat rolul, ceace îi va pricinui perirea, fapt ce s'ar 
putea eventual evita printr'o înțelegere cu Ungaria asupra Transilvaniei. 

După cum este uşor de văzut scriitorul. polon este sub influența 
directă a oficinelor budapestane de propagandă. Se vorbește de „ocu- 
parea“ Transilvaniei, neținând seamă de principiile mari “de autode- 
terminare, grație cărora a luat ființă Polonia de azi, nepomenindu-se 
nimic de actul unirei, de aspiraţiile seculare și de lupta dârze a „va- 
lahilor“, care, conform formulelor budapestane, formează „elementul 
cel mai sărac şi cel mai incult din Ardeal“. Superioritatea culturală 
a ungurimei, lupta „ortodoxiei obscurantiste“ contra catolicismului „in- 
erent culturei maghiare“ reforma agrară, prezentată ca un instrument 
de dezagregare a forțelor vitale ale maghiarismului, sunt formulele 
stereotipice ale propagandei maghiare. Critica rău voitoare și de rea 
credință a stărilor din ţară, arată că nu un interes sincer a călăuzit 
pe acest publicist în așa-zisul său studiu, ci imbolduri venite din afară, 

O altă lozincă a ungurilor: apropierea de Rusia, pe care la con~ 
ferența dela Genova a voit să o înfăptuiască. contele Banfiy,-este ară- 
tată ca un spectru amenințător pentru România, dacă aceasta nu caută 
o înțelegere cu Ungaria asupra Transilvaniei. 

Lipsa de obiectivism și părtinirea isbitoare a articolului față de 
Ungaria sunt semnele cele mai caracteristice ale sistemului maghiar 
de propagandă, care și acum a găsit o pană binevoitoare prin care 
să-și verse veninul contra țărei noastre. 


* 
x $ 


La iute presei din ministerul Afacerilor streine se ţine seamă 
de curentele ce se manifestă în diversele țări şi se caută a se exploata 
situația în favoarea Ungariei. Astiel în vremea din urmă, văzându-se 
cum se accentuiază din ce în ce mai pronunțată tendința de o trainică 
apropiere între Polonia și România sa căutat a se face insinuări ca 
` în articolul de mai sus, sau a se arăta România ca izolată între “țările 
Micei Inţelegeri, lăsând să se exprime prin organele de publicitate po- 
lone părerea că, numai o apropiere cu Ungaria ar putea fi în adevăr 
folositoare României pentru viitor, dar aceasta numai sub condiţia de 
a se revizui prin bună înțelegere tratatele de pace, anume în sensul 
ca Transilvania să capete autonomia. Este de sigur foarte natural ca 
o ţară să caute a trăi în bună înțelegere cu vecinii săi și de sigur că 
nu se va găsi nimeni în România care să blameze pe cel care ar în- 
treprinde o apropiere de Ungaria. Dar este neadmisibil ca, în timp ce 
se vorbește de o apropiere între cele două țări să se ducă această 
campanie de propagandă deșănțată și să se pue ca preţ desmembra- 
rea țărei. Nerecunoașterea stărilor actuale, actele de violență, arestă- 
rile ilegale, vin să desmintă destul de viguros declaraţiile oficialitaţei, 
prin cari se arată în Parlament că Ungaria este dispusă a lega rapor- 
turi de bună vecinătate cu țările moștenitoare, căutând mai cu semă 
o apropiere pe terenul economic. Bun înțeles că asemenea declarații 
rămân fără efect, când se profită de orice prilej a se arăta că și pe 
acest teren ţările vecine sunt. interioare Ungariei. In ședința ple- 
nară a Asociaţiei Industriașilor, după cum am raportat altă dată, sa 
spus că o apropiere pe acest teren reprezintă- pentru Ungaria, baza de 
operație pentru menţinerea ascendentului său în fostele provincii un- 
gare și deci posibilitatea de a înjgheba cât mai trainic organizațiile 
iredentiste ungare în acele provincii. Menţinerea şi amplificarea diver- 
selor formaţiuni. așa-zise naţionale și teroriste nu sunt simptome că 
guvernul actual este înclinat a încheia raporturi sincere de apropiere 
și, în afară de câțiva socialiști, nici una din grupăr. le din opoziție nu 
ar sacrifica aceste formaţiuni în vederea creerei de raporturi normale 
cu vecinii. In asemenea condițiuni este natural ca, orice declarații s'ar 
face de oficialitate, țările vecine să privească cu neîncredere o pro- 
punere de apropiere cu Ungaria, care își schimbă atitudinea la cea i l 
mică suflare de vânt şi arată chiar -în raporturile cu marile puteri, 
inconsecvență care nu poate fi explicată de cât prin caracterul ii 

de impulsiv maghiar și prin incapacitatea oamenilor politici de a- și 
putea face o noțiune clară asupra realităților. 


ko 
o * 


In această campanie ungurii au avantajul că niciuna din țările 
succesoare nu a întreprins o campanie de contra-propagandă, căreia 
nu i-ar fi lipsit material. In adevăr, pe lângă actele de guvernământ 
cari arată nepregătirea și incapacitatea de a conduce treburile statului, 
pe lângă toate simptomele de dezagregare ce apar în fiecare zi la lu- 
mină în viața politică şi socială ungară, venalitatea funcționarilor şi 
amestecul mai multor membri ai guvernului în afaceri destul de scan- 
daloase au fost. denunţate dela tribuna Adunărei Naţionale zilele trecute. 
Deputaţii Ulain şi Friedrich au cetit o lungă listă a înalților demni- 
tari ai statului, printre cari și miniştri, cari au primit mită de la 
diverse societăţi și întreprinderi particulare. Este de asemenea cunos- 
cut că la ministerul Agriculturei nu se dau permise de import sau de 
export de cât prin intermediul anumitor personagii din anturajul ime- 
diat al actualului ministru, Nagytadi Szabó. O mulțime de formațiuni, 
aşa-zise întreprinderi de interes general, sub oblăduirea guvernului 
(Omee, Futura, Ergon), nu fiinţează de cât pentru a se adăposti acolo 
o pleiadă de „luptători maghiari“, cari au în acest mod largi mijloace 
de trai și își procură fondurile necesare scopurilor iredentei maghiare. 
Nici acum nu a încetat aci teroarea albă, deși ministrul președinte 
Bethlen nu mai este in termeni buni cu faimosul Gömbös. 


Acestea nu sunt cunoscute în streinătate, nu se cunosc de ase- 
menea multe din cele ce se petrec la noi decât tot prin cele ce se 
publică din inspirație budapestană. Chiar refurma agrară din țară este 
arătată că fiind îndreptată contra minorităților, falșificându-se principiul 
legei și căutându-se a i se altera scopul. Tot asemenea chestiunea im- 
pozitelor, chestiunea școlară din Transilvania sunt redate de presa filo- 
ungară și tălmăcite ca mijloace odioase pentru distrugerea elementului 
maghiar din România. Chiar atacurile îndreptate contra ţărei noastre 
în Parlamentul englez, în parte cel puțin, au fost inspirate de propa- 
gandiștii unguri, cari sunt foarte mult susținuți în Anglia, atât de for- . 
maţiunile pro-ungare din centrele universitare Cambrige şi Oxford, cât 
şi prin diverşii membrii din înalta aristocrație şi finanțe, cari au le- 
gàturi de familie în Ungaria. Contele Szapary, ministrul ungar la Londra; 
secondează foarte activ această campanie, pentru care are la dispoziţie 
formidabile sume. Nu este deci de mirare că, cheltuindu-se atât de 
mult cu propaganda cum și cu întreținerea formațiunilor iredentiste, 
Ungaria declară că nu poate face față plăţilor ce i s-au impus prin 
tratatele de pace. Ca să atragă scriitori de oarecare talent, să-și asigure 
bunăvoința atâtor fo streine, să trimită conferenţiari în toate părțile, 
să primească invitați din cele mai depărtate țări europene, cum și din 
alte continente, trebue să cheltuiască sume fabuloase, așa că oricât de 
mari ar fi resursele Ungariei actuale, ele nu pot îi de ajuns să aco- 

pere toate obligațiunile acestei țări, mai cu seamă că și în Ungaria se 
fac o: mulțime de cheltueli neproductive. 
x = * 

Asupra celor petrecute la Sinaia s-au scris deasemeni numeroase 
articole în presa ungară. Atitudinea - împăciuitoare a Micei Inţelegeri cu 
privire la împrumutul ungar a fost comentată destul de favorabil, deși 
unele ziare vedeau ca inoportun controlul asupra întrebuințărei sumelor 
ca sar acorda Ungariei. 

Dela dezamăgirea pe care a produs-o eşecul călătoriei contelui Bethlen 
şi a ministrului de finanţe Kallay,-acum s'a trecut la altă extremitate: un 
exagerat optimism aşteaptă cu încredere desfășurarea evenimentelor, 
mai cu seamă că se crede, că deciziunea a fost sugerată de Marea 
Ințelegere, în urma insistențelor Italiei şi Angliei. 

Cea ce însă a interesat în deosebi opinia publică și cercurile 
politice a fost atitudinea Poloniei. Sa urmărit cu încordare toate fa- 
zele acestui eveniment, căutându-se a se interpreta orice gest al dele- 
gaţilor, cum și dispoziţiile Poloniei faţă de Mica Înţelegere. 

Ziarul Magyarsăg a publicat o corespondență din Varşovia în 
care se spun următoarele: „Ziarele ungare au publicat știri diverse și 
contradictorii asupra întâlnirei dela Sinaia. S'a publicat ştirea că Polo- 
nia va intra în Mica Intelegere, ceea ce a produs mare senzaţie în opi- 
nia publică ungară. un asemenea fapt fiind. de natură a provoca‘ o 
răceală față de Polonia. Aceste ştiri au fost însă tendcnţioase, tinzând 
a forța Polonia să intre în Mica Ințelegere, iar pe altă parte să creeze 
o atmosferă neprielnică acestei ţări-în Ungaria. Publicul maghiar este 
încă prea credul în chestiunile privitoare la politica externă, ar face - 
bine deci să nu se mai încreadă niciunei știri izvorâtă din sursa de 
minciuni din Praga“. să 

Din cele arătate mai sus, se poate vedea care este dispoziţia de 
spirit în Ungaria, atât în cercurile diriguitoare cât și în opinia publică. 
Consecvenţi unor concepții strâmte, urmărind realizări imposibile, un- 
gurii cred că pot obţine prin aceste mijloace încrederea marilor puteri 
și pot impune felul lor de a vedea țărilor vecine. Deprinderea, de 
Care nu se pot desbăra, de a trata cu "țările moștenitoare ca sub vec- 
hiul regim al monarhiei austro-ungare, îi face să nu aibe noțiunea 
clară a realităților actuale. In ` chestiunile ce îi privesc ei înțeleg a 
impune punctul lor de vedere, fără a fine în seamă dacă acesta poate 
fi acceptabil pentru ţările vecine. 


Budapesta, August 1923. M. RUCĂREANU 

Răsboiul Franţei în Ruhr 


— Complicaţiuni diplomatice — 


Schimbul de note dintre Anglia și Franţa, pe de-o parte, și constituirea noului 
guvern al Germaniei, pe de alta, sunt cele două evenimente, de-acurmezişul cărora 
se ţes actualmente toate comentariile, răscolite de tformidabilul răsboiu economic 
din ţinutul Ruhrului. 

O clarificare a situaţiei, tot nu se intrezăreşte insă, până acum. Politica 
noului cancelar al Reichului nu sc anunță mai conciliantă decât a predecesorului 
său, d. Cuno. Nu trebuie să se uite, că d. Stresemann, şeful partidului popular 
german (Volkspartei) a mai avut odată prilejul să-şi expună vederile sale asupra ` 
executărei tratatului de pace. Era in Mai 1921, când ministerul Fehrenbach, în 
urma unui ultimatum aliat, fusese silit să demisioneze. D. Wirth, urmaşul diui 
Fehrenbanch, reuşise să formeze un guvern, cu intenţia de a se supune acelui 
ultimatum. Cerând increderea Reichstagului, d. Wirth s'a văzut combătut în mod 
categoric de acelaș d. Stresemann, care, propunând respingerea condiţiunilor 
conferinței dela Londra, era gata să primească de pe atunci ocuparea Ruhrului. 
Reichstagul a respins acum doi ani moţiunea dlui Stresemann. Astăzi insă, mul- 
țumită atitudinei fostului guvern al Germaniei, trupele franceze sunt în Ruhr. 
Cu drept cuvânt, ziarul Le Temps se întreabă: d. Streseman care a avut vreme 
să cugete; regretă opoziţia făcută d-lui Wirth? Sau, stăruieşte şi acum in credinţa 
că Germania a făcut bine lăsând să fie ocupat ţinutul Ruhrului? In discursul 
pe care Pa rostit in fața Reichstagului, noul cancelar a evitat să se pronunţe 
pentru continuarea rezistenței impotriva Franței, dar nici n'a deschis perspectiva 
unei înţelegeri asupra reparaţiunilor. 

E limpede, că Germania privește cu un ochi foarte atent încordarea dintre 

- Anglia şi Franţa, sperând să tragă în cele din urmă foloaselu practice ale unui 
dezacord total dintre aliați. Dezacordul acesta nu va lua însă niciodată, — acest 
lucru e înafară de orice indoială, — proporţiile la cari se așteaptă conducătorii 
Reich-ului. Ultimul schimb de note intre guvernele din Londra și Paris o dove- 
deşte cu prisosinţă. 

Anglia, fără îndoială, se află in căutarea soluțiunei pe care oferind-o Franţei, 
aceasta să renunţe la ocuparea Ruhrului. Cunoaştem acum, deşi în linii cam vagi, punctul 

~ acesta de vedere britanic. E vorba despre o comisiune de experţi, care să stu- 

dieze capacitatea financiară a Germaniei şi modalităţile ei de plată, şi să caute tot odată 
garanţiile economice, cari s'ar constitui în favoarea aliaţiior ; de îndată ce sistemul 
acesta de garanţii economice ar fi fixat de comun acord, ocupaţia oricărui teritoriu 
german, în afară de limitele tratatului dela Versailles, ar lua sfârşit. Dar, această 
soluție a întâmpinat atât de puternice obiecţiuni, — răspunsul dlui Poincare a 
tăcut o profundă impresie la Londra, — încât nu numai că s'a înregistrat o simți- 
toare batere în retragere din partea guvernul Baldwin, dar un puternic reviriment 
în favoarea Franţei s'a declarat in sânul opiniei publice britanice. Ziarul Morning 
Post scrie, cuvânt cu cuvânt: „Atâta vreme cât Franţa nu se va simţi la adăpost 
de orice ameninţare germană, comerțul nostru cu Europa va fi nul. Nici dacă am 
trimite o notă s parată Germaniei, nici dacă am retrage trupele noastre de pe 
Rin, aceasta mar da în nici un fel de lucru muncitorilor englezi și mar aduce nicio 
singură centimă comerțului britanic. Cu cât se va 'accentua ruptura de Franţa, cu 
atât deficitul. nostru naţional va creşte.“ 

Guvernul francez, la rândul său, nu se arată deloc dispus să cedeze, ci 
sprijinind-se pe unanimitatea poporului francez, afirmă incă odată voinţa Franţei 
de-a rămâne in Ruhr, până când Germania se va hotărâ să părăsească politica de 
rezistență pasivă. Care va fi atitudinea Angliei, față de noua notă a dlui Poincară, 
rămâne de văzut. Va merge d. Baldwin până acolo, încât, lăsând Franţa izolată, 
se va adresa direct Germaniei, primind oferta acesteia de a supune unei comi- 
siuni internaţionale, capacitatea sa de plată? Va îmbrăţişa ideea de a recurge la 
Curtea dela Haga, pentru a interpreta articolele contestate din tratatul de pace? 

E puţin probabil. In orice caz, încăpăţânarea Germaniei, care aduce âtâtea 
încurcături diplomatice, cauzează cel mai mare rău tot poporului german. O mul- 
time de simptome o „dovedesc. Berlinul are posibilitatea să hotărească: merge, de 
bună voie, spre ruină, sau se resemnează să plătească,  incercând o mântuire a 
puterilor ei economice. 


CRONICARUL CARPAȚILOR 

GAZETA RIMATA 


Iovarăşii de idei 


DI Ştefan Radici, șeful par- ` 
riidului autonomist din Croa- 
fia s'a refugiat la Londra. 


Destinul prietenului Radici a fost întradevăr cam trist; — 

Atât de trist, încât îmi vine, spun drept, să nici nu mai insist... 
Mai ieri jucă la Zagreb, încă, un rol grozav, separatist, — 

Azi amărât, langă Tamisa cu De Valera joacă Whist. 

(Căci De Valera, cum se știe, e irlandez aulonomist). 


Durerea lui e fără nume și suferința lui e mută, — 

La Londra, din nenorocire, tot alte lucruri se discută... 

Ar vrea să-și trag' un glonț în tâmplă și ar dori să bea cucută 
Partidul a rămas acasă și lupta e de-acum pierdută. 

(Căci şi 'n Croaţia, se zice, existun comitet de-o sută...) 


In uriaşe metropolă, umblând pe străzi până târziu, — 
Așteaptă în zadar sapară în Times râvnitul interview.. 
Apoi își zice: — „Prea sunt singur, eu cred că war fi. rău să-i scriu 
Să vie și Maniu aicea din Bădăcini, de-o mai fi viu... 
(Căci, se 'nțelege, casă bună ar duce Radici cu Maniu) 

Așa cum rătăceşte, seara, păleşte cerul ca palinca, | 

Și 'n timp ce 'ntrun foburg, departe, a prins să cânte caterinca, 
Sărmanul țărănist din Zagreb, bătând asfaltul cu opinca 

Cu duioșie se gândește stăruitor, la popa Hlinka... 

(Căci, la Cașovia, Slovacul demult i-a 'mbrățișat lozinca) 


Ah! soarta lui ar fi mai dulce şi ochii lui war mai fi trişti, 
De i-ar avea pe toți în juru-i acum: pe Toţi (și pe Tachiști,) 
Ar ţine un congres la Londra, cu oratori, cu publiciști, 

Cu Braporcek din Zemplezoschi, cu Sever-Dan din Cânepiști ... 
(Căci, amândoi aceşti luceferi, firește, sunt regionaliști). 


Atuncea, tofi amicii noştri sar pregăti pentru congres, 

Și-ar învăța, pe englezește să se pronunțe mai ales. 

Jar când la gară i-om petrece şi le vom spune pe 'nţeles : 

— „Să nu te prind că "'ncurci iar lumea, să ieși din Cluj, mai înţeles ?“ 
Ne va răspunde fiecare, pe limba lui Lloyd George: — Yess! 


OPREA HEFAISTOS 


secretaral general al partidelor autonomiste 
din Europa centrala 


` 

INSEMNĂRI 


In orice caz, noi nu vom trage ni- 


Stilul „Patriei“, Martori ne sunt încă 
odată cetitorii noştri, că n'am avut: ni- 
cicând o părere prea bună despre 
„inteligența contraţilor noştri dela zia- 

“rul d-lui Iuliu Maniu. In locul vechei 
tradiţii de cumpătare şi cinste, care 
a caracterizat cândva presa ardele- 
nească, gazetari culeşi de pretutindeni 
(şi mai ales din vechiul Regat pe cared. 
Al. Vaida il disprețuiește cu a'âta inver- 
şiinare) au instalat aco.0,0 proză urlă- 
toare şi informă, proiund dezonorantă, 
chiar pentru cea de pe urmă fițuică 
dela gurile Dunărei. Am auzit, nu 
numai odată, plângându-se impotriva 
felului cum e scrisă astăzi Patria, chiar 
numeroși membri ai partidului naţional, 
indignaţi de tonul birjăresc adoptat in 
redacția prozatorului lon  Agârbi- 
ceanu, fost. candidat la secţia literară 
a „Academiei române“. 

Departe de noi gândul de a protesta 
impotriva polemicelor. Dimpotrivă, am 
putea zice că mam fugit de ele nicio- 
dată. Dar, simpla murdărie a insultei 
de răspâbtie, odioasa bâlbăială de 
înjurături, grămădite unele peste altele, 
fără rost, iată la ce nu putem să răs- 
pundem, decât cu o mișcare de des- 
gust ai vârtului ghetei. Şi astfel se pre- 
zintă, dela o vreme, aşa numitele 
„atacuri“ repezite tot mai des im- 
potriva d-iui Octavian Goga, de către 
numita Patrie din Cluj. 


ciodată la răspundere pe ticluitorii 
anonimi ai obrăzniciilor din oficiosut 
partidului naţional, ci vom avea grije 
să ne rătuim la vreme cu insuș pa- 
tronul care le inspiră: d. luliu Maniu. 
Fostul preşedinte al Consiliului diri- 
gent ar trebui să ne fie recunoscători 
că nu ne-am amestecat niciodată in 
viața sa particulară, nu Pam întrebat 
din ce trăieşte, nici n'am stăruit prea 
mult asupra micilor sale beteşuguri 
personale. 

E oare aşa de convins, că vom 
păstra această delicateţe până la urmă ? 


Un sfat prietenesc. Rău face. D. 
Onisifor Ghibu, profesor la Universi- 
tatea din Cluj, că ieşind din preceptele: 
lui Pestalozzi, care sunt specialitatea 
d-sale, se dedă la incursiuni în deme- 
nii cu totul străine. Articolele din ur- 
mă ale apreciatului pedagog; publicate 
în  valorosul ziar Adevărul sunt 
vaporoase şi fără consistență, ştiut 
fiind că autorul lor, care ne vorbeşte 
de reun'rea religioasă a românilor din 
Ardeal, cu prilejul unei călătorii re- 
cente la Roma a fost convertit ca şi 
faimosul Atila odinioară de splendorile 
papalității și s'a întors pe malul So- 
meșului cu un geamantan de teorii 
speciale, pe cât de tulburi pe atât de 
inoportune. Cetatea eternă, cum se 

vede, nu încurcă numai mintea bar- 
barilor, ea eclipsează şi luminile uni- 
'versitare atunci când ies din ftăgașut 
lor. Nu e mirare deci, că intro ase- 
menea stare. halucinată de convertiri 
şi pervertiri, fostul nostru amic ma 
isbutit să. vadă în candidatura d-lui 
Iorga la „Asociaţie“ de anul trecut, altceva 
decât un stupid și banal prilej de 
„zâzanie“, Un stat prietenesc domnule 
profesor: inapoi la Pestalozzi! 
Lă 


D. Vaida la laşi. Ziarele patronului 
Honigman vestesc în ţară că fostul pre- 
şedinte de consiliu însoţit de câţiva 
popamani se va duce nu peste mult 
Aa laşi să reorganizeze partidul. Avem 
o propunere: Nu sar putea aranja 
Oare cu acest prilej pe seama iluştri- 
lor oaspeţi un curs seral, având. ca 
subiect noțiuni elementare din istoria 
neamului? Pe această cale sar reor- 
ganiza puţintel mintea  escelenţilor 
noștri adversari, şi tot ar fi un câștig,.. 


Un nou ziar. In mijlocul grozavei 
crize a tiparului de care se plânge 
toată lumea, partidul național se pre- 
gătește să scoată o nouă gazetă la 
Bucureşti. Se vede că di luliu Maniu 
nu e mulțumit cu serviciile pe cari 
d le aduce Presa vechiului şi credinciosu- 
lui său partizan politic, Leonard Pause- 
row. Treaba dumnealui!... Ceeace ne 
“surprinde. însă, este că in sărăcia de 
imaginaţie care il caracterizează, şeful 
partidului național a şterpelit un titlu 
care nu-i aparține. Noul ziar sc va in- 
tituia, pur şt simplu: România. 

In timpul răsboiului, ziarul România 
a luat ființă ia laşi, scris fiind de un 
grup de literați și gazetari refugiați în 
Moldova (printre “cari şi numeroşi ar- 
deleni)— pentru a trimite o imbărbătare 
soldaților de pe front. Tot România 
sia chemat, mai târziu, organul parti- 
dului poporului din Ardeal, inființat 
aici, inaintea Țărei Noastre, in slujba 





aceluiaș ideal de unificare sufletea- 
scă. . 

Astăzi România apare la Bucureşti, 
ca organ al dlui Juliu Maniu. Ii aștep- 
tăm, fără nerăbdare ; ştim dinainte ce 
poate să reprezinte noul tovarăș de 
luptă al diui Iacob Rozenthal... 


Mociu-Moscova. Ori cât s'ar părea 
de ciudată împerecherea de nume ea 
e legitimă și pe .deplin justificată. 
Cetiţi Adevărul de deunăzi şi veţi 
vedea că grație „intervenției energice 
a dlui Sever Dan“, distinsul deputat 
de Mociu, prizonierii români din Rusia 
vor fi liberați de către Soviete şi se 
vor întoarce în curând pela vetrele lor. 
Cum se vede „pertrastările“ dintre cele 
două centre au isbutit și o glorie 
proaspătă retace din nou blazonui 
spălăcit al partidului naţional. 


D. Ciceo Popp la Mărăşeşti. Obi- 
ectivul fotogratului a prins şi ăceastă 
scenă, unica in felul ei. D. Ciceo Popp, 
cu mâinile rezimate foarte inteligent pe 
spriritualu! său abdomen, cu capui 
răsturnat pe spate, cu gura larg des- 
chisă (ni se părea că auzim vocea de 
stentor al binefăcătorului dela Chelmac) 
— vorbind la comemorarea luptei deta 
Mărăşeşti. Fotografia a apărut intr'unul 
din ziarele populare dela Bucureşti, şi 
publicu! a admirat desigur ințeiesut ei 
estetic... 

Regretăm, că n'am os! şi noi de față, la 
Mărăşeşti, pentru a admira și perc- 
raţia eroică a diui Ciceo Popp. intr- 
adevăr, Ardealul nu putea se găsească 
un reprezentant mai potrivit, care să 
vorbească in faţa mormintelor de iângă 
malurile Siretului, La 1917 invremecevâ- 
nătorii şi dorobanţii noștri, scoțându-şi: 
tunicele, se aruncau ca leii inaintea 
dușmanilor, d. Ciceo Popp, oratorul 
de astăzi, işi râcnea cu aceeaş voce 
tunătoare, declarațiile sale de credință 
la adresa Ungariei, care ne jurase pinirea 

Adică, fără glumă, nu mai există pic 
de obraz in țara aceasta, întregită pe 
urma atâtor grele jertfe de sânge? Ce 
caută d! Ciceo Popp la Mărăşeşti? Chiar 
şi acolo se poate trage puţină spuză pe 
turta, cam uscată, a comitetului de o 

sută? 


Vacanța literară. — Este un vechi - 


obicei acesta, ca publicaţiile literare 
să-și suspende activitatea pe timpul 
© verii. Deunăziabia, am primit numărul 
de pe luna lunte al revistei Viața Ro- 
mânească din lași. Flacăra și Gândirea 
nu ne-au mai sosit dela București, de 
două luni. Transilvania din Sibiu parcă 
ma apărut "niciodată. In vitrina libră- 
riilor, rareori mai răsare câteun volum 
nou. Soarele de Cuptor nu e priincios 
literaturei. Săgeţile lui sunt ascuțite, 
şi după un vechi dicton: inter arma 
silent musae. 

Forțe noui se pregătesc să se des- 
făşoare înaintea noastră, la toamnă. 
Până atunci, stăm în aşteptare. Se apro- 
pie, deocamdată, epoca abecedarelor... 


Intre lordul Newton și d. Berko- 
vitz. — O vie discuţie sa încins din 
nou, între dnii Vintilă Brătianu şi Ale- 
xandru Vaida, amenințând să nu se mai, 


stârşească. Inregistrând atacurile în- ` 


dreptate impotriva României de lor- 
dul Newton alias Moritz Neustadt, d. 
Vintilă Brătianu a întrebat: „nu cumva 
lordul Moritz este în legătură cu d. 
Alexandru Vaida, de ne batjocoreşte 
aşa de cumplit?“ D., Alexandru Vaida 
a răspuns negativ, amintind tot de- 
odată despre relaţiunile diui Vintilă 


Brătianu cu d. Berkovitz, cunoscutul 
bancher din București. 

Ne simțim datori şi noi să interve- 
nim in favoarea dlui Alexandru Vaida... 
Nu, fostul preşedinte al Consiliului 
ware, întradevăr, nici în clin nici în: 
mânecă, cu numitul Newton dela 
Oradea-Mare; marele patriot se mulţu- 
mește cu Renner, cu Ganz și cu Mar- 
morosch Blank... 

Nu e destul? 


Pentru orfani... Zilele trecute, Clu- 
jul a primit vizita unor oaspeţi sim- 
patici, cari au făcut foarte multă zarvă 
în jurul lor. S'au atârnat peste tot (ia- 
răş!) cunoscutele drapele tricolore, 
s'au bucurat nespus băcanii şi negus- 
torii de ghete cari veseli şi-au impo- 
dobit prăvăliile, s'au dat banchete pe- 
ste banchete, s'au ţinut discursuri, s'au 
format trenuri speciale cari să con- 
ducă pe excursionişti în judeţele ve- 
cine, Sau organizat serbări cu nevi- 
novate jocuri- de noroc, şi, — mai ales! 

- Sa vorbit foarte mult la gazetă de 
o mulțime de doamne generoase: pre- ` 
zidente, vice-prezidente, secretare, — și. 
de foarte, foarte multe comitete. 

Toate acestea pentru orfani... E ìn- 
duioşetoare atâta atenţie față de micii 
desmoșteniţi ai răsboiului. 

Nu ne intrebăm, ce folos real'de- 
curge de pe urma generoaselor forfo- 
teli. Dar, nu s'ar putea ca această pre- 
ocupare să se îndeplinească, și cu o mai 
potolită gălăgie şi cu mai puţine stea- 
guri, şi fără prea dese banchete şi făr 
prea multe trenuri speciale? Căci, de 
Sigur, cea mai frumoasă podoabă a 
carităţei e discreţia... 

